11 करोड़ की लागत से बना सब्जी मार्केट हुआ बदहाल

Sun, 22 Sep 2024 12:48:17 +0000

राजधानी रांची के रातु रोड स्थित नागाबाबा खटाल परिसर में 2021 में 11 करोड़ की लागत से बनाए गए सब्जी मार्केट की स्थिति बेहद दयनीय हो गई है। तीन साल पहले नगर निगम ने खटाल परिसर में इस सब्जी मार्केट का निर्माण कराया था, लेकिन अब इसकी दुर्दशा देखते हुए वहां जाने में लोगों को भय लगता है। सब्जी मार्केट के निर्माण के बाद से ही साफ-सफाई की नियमित व्यवस्था नहीं की गई है, जिससे इसका हाल नगर निगम की अव्यवस्थाओं का उदाहरण बन गया है। सफाई की बदहाल स्थिति के बावजूद नगर निगम द्वारा कोई ठोस कदम नहीं उठाया गया है। यहां आने वाले दुकानदार और खरीददार दूर-दूर से आते हैं, उनके लिए पार्किंग की समस्या न हो इसके लिए बेसमेंट बनाया गया था। परंतु, बेसमेंट में पानी भर जाने से इसका उपयोग नहीं हो पा रहा है। साथ ही, इस सब्जी मार्केट में पुरुष और महिला शौचालय की व्यवस्था भी की गई है, लेकिन इसकी स्थिति बेहद खराब हो चुकी है। शौचालय के भीतर यूरिनल तो है लेकिन यूरिनल में पानी नहीं आता है और तो और उसके आस पास सफाई का अभाव साफ तौर पर दिखता है। हांथ धोने के लिए बेसिन तो है पर पानी की व्यवस्था न के बराबार है। महिला शौचालय की स्थिति भी बेहद खराब है भीतर का एक गेट टूटा हुआ है। वहीं साफ-सफाई के अभाव में शौचालय से दुर्गंध आती है। जिसके कारण वहां आने वाले लोग इन्हें इस्तेमाल करने से घबराते हैं। खटाल परिसर की देखरेख सही तरीके से न होने के कारण सब्जी मार्केट की दीवारों में दरारें पड़ गई हैं, और लगातार बारिश के कारण पानी का रिसाव हो रहा है, जिससे पूरे मार्केट में फिसलन की समस्या बनी हुई है।